Naisjohtajien konferenssi Budapestissa
2025-10-08 - 2025-10-12
Euroopan Evankelisen Allianssin verkosto Hope for Europe – Women in Leadership järjestää konferenssin johtajina toimiville naisille Budapestissa Unkarissa 8.-12.10.2025.
Eurooppa tarvitsee toivoa. Asiat muuttuvat nopeasti ja monet maanosamme maat kohtaavat uusia haasteita sekä ulko- että sisäpuolelta. Seurakuntamme tarvitsevat toivoa. Me yksilöinä tarvitsemme toivoa. Kuinka voimme uskovina naisina säilyttää toivon ja tuoda sitä muille? Kuinka voimme kasvaa kyvyissämme ja olla rohkeampia todistajia?

Pääpuhujina teologi ja WEA:n naisten komission puheenjohtaja, tri Seble Daniel sekä EEA:n pääsihteeri Connie Main Duarte.
Tule rohkaistumaan uskossa ja verkostoitumaan kristittyjen naisjohtajien kanssa ympäri Eurooppaa!
Lue lisää tapahtuman nettisivuilta ja pdf-liitteestä: Women_in_Leadership_conference_Budapest_2025

Pastorien ja johtajien 181-rukouspäivä
2026-01-23 09:30 - 15:30 (Europe/Moscow)
Vuotuinen 181-rukouspäivä kutsuu pastoreita, johtajia ja hengellisessä työssä toimivia eri seurakunnista ja kirkkokunnista yhteiseen rukoukseen. Päivä sijoittuu aina kansainväliselle kristittyjen ykseyden rukousviikolle (18.1.-25.1.).
Uskomme, että hengellisten johtajien on strategisen tärkeää rukoilla yhdessä, koska Jumala on antanut meille vastuun ja vaikutusvallan omalla alueellamme.
Seuraava rukouspäivä järjestetään perjantaina 23.1.2026 klo 9:30-15:30 Vuosaaren kirkossa Helsingissä. Rukouspäivän teema nousee tällä kertaa Joosuan kirjasta: ”Pyhittäytykää, sillä huomenna Herra on tekevä ihmeellisiä tekoja teidän keskuudessanne” (Joos. 3:6). Mukana mm. Mark Erickson, Johanna Sandberg, Mika Jantunen, Kirsi Rothfors, Chima Igwe, Tata Hermunen ja Matti Hernesaho. Ylistyksessä Riitta Rönnqvist ja Juhani Aaltonen & co.
Aikataulu:
9:00 kahvia tarjolla
9:30 sessio 1 (rukousta, ylistystä, rohkaisupuhe)
12:15 lounas
13:15 sessio 2 (lyhyitä inspiroivia kuulumisia kentältä ja rukousta)
15:30 päätös
Osallistumismaksu 30 € sisältää lounaan ja kahvit.
Tule ja kutsu mukaan myös seurakuntasi johtotiimin jäsenet!
Ilmoittaudu rukouspäivään

Rukous- ja paastokuukausi 1.-31.3.
2026-03-01 - 2026-03-31
Maaliskuu 2026 on kristittyjen yhteinen rukouksen ja paaston kuukausi, johon Suomen Evankelinen Allianssi yhteistyökumppaneineen kutsuu sinua mukaan.
Suomi tarvitsee nyt paljon rukousta. Maamme hengellinen tila tarvitsee muutosta ja kääntymistä Jumalan puoleen. Monet elävät kaukana Jumalasta, henkinen pahoinvointi on lisääntynyt niin lasten ja nuorten parissa kuin työelämässä, ja taloudellinen epävarmuus on kasvanut. On tärkeä ymmärtää maamme hengellistä tilaa, jotta voimme rukoilla asioiden puolesta. Rukoushuoneisiin kutsutaan nyt esirukoilijoita. Meillä on rukouksia kuuleva Jumala.
Maaliskuun rukous- ja paastokuukauden toinen tärkeä rukousaihe on SEA:n liikkeelle laittama Pääsiäisestä helluntaihin -evankelioimisinnostuskampanja. Rukoilemme, että Suomen kristityt syttyisivät kertomaan omasta uskostaan pääsiäisen ja helluntain välillä. Tarvitsemme Pyhän Hengen vaikuttamaa Jumalan rakkautta lähimmäisiämme kohtaan. Rukous valmistaa sydämemme kohtaamaan heitä, jotka tarvitsevat evankeliumia. Syttyköön omasta uskosta jakamisen ja evankeliumin leviämisen aika Suomessa!
Kuinka sinä voit olla tässä mukana? Varaa maaliskuussa itsellesi sopiva aika päivittäin tai viikoittain rukoukseen. Osallistu myös paastoon sillä tavalla, joka on sinulle mahdollinen. Osallistu yhteisiin rukoustilaisuuksiin niin kristillisen median, järjestöjen kuin seurakuntien kautta. Kutsu kavereitasi mukaan. Innosta ja sytytä! Voit myös jakaa tietoa kampanjasta sosiaalisen median kautta: ota seurantaan SEA:n Instagram– ja Facebook-tilit.
Lisätietoa: paasiaisestahelluntaihin.fi

Kerrotaan Jeesuksesta - Pääsiäisestä helluntaihin
2026-04-05 - 2026-05-24
Mitä jos kaikki kristityt lähtisivät liikkeelle tänä keväänä ja kertoisivat jollekulle Jeesuksesta ja uskostaan? Sen seurauksena tavoittaisimme enemmän ihmisiä evankeliumilla ja nopeammin kuin millään kampanjalla koskaan maamme historiassa.
Suomen Evankelinen Allianssi ja sen yhteydessä toimiva kristittyjen yhteinen evankeliointiverkosto TIE järjestävät evankelioinnin innostuskampanjan Pääsiäisestä helluntaihin 2026. Kutsumme koko seurakuntaa liikkeelle ensimmäisten opetuslasten tavoin todistamaan Kristuksesta Pyhän Hengen voimassa. Tätä edeltää kansallinen rukous- ja paastokuukausi maaliskuussa.
Kampanja on osa maailmanlaajuista kristittyjen yhteistä aloitetta, joka kutsuu kaikkia kristittyjä kertomaan jollekulle Jeesuksesta pääsiäisen ja helluntain välillä 5.4.-24.5. Jokainen seurakunta, yhteisö ja yksilö voi toteuttaa tämän itselleen sopivalla tavalla. Lue lisää täältä!

SEA:n kevätkokous 24.4. & evankeliointitapaaminen Helsingissä
2026-04-24 13:00 - 16:00 | New Life Center, Leankatu 3, Helsinki, Finland
Suomen Evankelisen Allianssin kevätkokous jäsenyhteisöjen edustajille ja henkilöjäsenille pidetään perjantaina 24.4. klo 15-16 New Life Centerissä, Leankatu 3, Helsinki sekä Zoomissa.
Ennen kokousta järjestetään pääkaupunkiseudun evankelioinnin verkostoitumis- ja strategiatapaaminen klo 13-15. Tapaamiseen ovat tervetulleita kaikki pk-seudun seurakuntien ja järjestöjen pastorit ja evankelioimistyön vastuunkantajat.

TIE-konferenssi 2026 Tampereella 11.-12.9.
2026-09-11 09:30 - 2026-09-12 19:00
TIE-konferenssi 2026 järjestetään Tampereella 11.–12.9.2026. Konferenssi on avoin kaikille, jotka edistävät evankeliointia, opetuslapseuttamista tai seurakuntien istuttamista omissa yhteisöissään ja paikkakunnillaan. Tämän vuoden teemana on ”Yhdessä evankeliumi jokaiselle”.
Tavoitteina ovat alueellinen ja paikallinen verkostoituminen sekä kaikkien kristittyjen todistajuuden vahvistaminen – kuinka tukea Suomen kristittyjä oman todistuksensa kertomisessa. Tule mukaan jakamaan ja oppimaan toinen toisiltamme ja rakentamaan evankeliumin yhteistyötä!
Ohjelma, lisätiedot ja ilmoittautuminen 25.5. alkaen: https://tie2033.fi/tie-konferenssi-2026/
Järjestäjänä Suomen Evankelinen Allianssi / Kristittyjen yhteinen evankeliointiverkosto TIE
